ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΤΕΤΑΡΤΟ ΤΜΗΜΑ) ΤΗΣ 25ΗΣ ΣΕΠΤΕΜΒΡΙΟΥ 1985. - PROCUREUR DE LA REPUBLIQUE ΚΑΤΑ CHABAUD ΚΑΙ REMY. - ΑΙΤΗΣΕΙΣ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ ΤΟΥ TRIBUNAL DE GRANDE INSTANCE ΤΟΥ VERDUN - ΓΑΛΛΙΑ. - ΕΘΝΙΚΗ ΚΑΝΟΝΙΣΤΙΚΗ ΡΥΘΜΙΣΗ ΤΩΝ ΤΙΜΩΝ ΤΩΝ ΚΑΥΣΙΜΩΝ. - ΣΥΝΕΚΔΙΚΑΖΟΜΕΝΕΣ ΥΠΟΘΕΣΕΙΣ 79 ΚΑΙ 80/84.



Συλλογή της Νομολογίας του Δικαστηρίου 1985 σελίδα 02953



Περίληψη

Διάδικοι

Αντικείμενο της υπόθεσης

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

1 . Ανταγωνισμός — Κοινοτικοί κανόνες — Εθνική κανονιστική ρύθμιση των τιμών των καυσίμων — Συμβιβαστό

( Συνθήκη EOK , άρθρα 3 , στοιχείο στ ), και 5 )

2 . Ελεύθερη κυκλοφορία των εμπορευμάτων — Ποσοτικοί περιορισμοί — Μέτρα ισοδύναμου αποτελέσματος — Ρύθμιση της τιμής των καυσίμων — Απαγόρευση — Κριτήρια

( Συνθήκη EOK , άρθρο 30 )

Περίληψη

1 . Τα άρθρα 3 , στοιχείο στ ), και 5 της Συνθήκης EOK δεν αντιτίθενται σε εθνική κανονιστική ρύθμιση που προβλέπει τον καθορισμό από τις εθνικές αρχές κατώτατης τιμής λιανικής πωλήσεως των καυσίμων .

2 . Το άρθρο 30 της Συνθήκης αντιτίθεται σε εθνική κανονιστική ρύθμιση που προβλέπει τον καθορισμό από τις εθνικές αρχές κατώτατης τιμής λιανικής πωλήσεως των καυσίμων , όταν η κατώτατη τιμή καθορίζεται με αφετηρία μόνο τις τιμές παραλαβής από τα εγχώρια διυλιστήρια , αυτές δε οι τιμές παραλαβής συνδέονται με την ανώτατη τιμή , η οποία υπολογίζεται βάσει μόνο των τιμών κόστους των εγχώριων διυλιστηρίων σε περίπτωση κατά την οποία οι τιμές στις ευρωπαϊκές αγορές καυσίμων αποκλίνουν περισσότερο από 8 % από τις τελευταίες .

Διάδικοι

Στις συνεκδικαζόμενες υποθέσεις 79 και 80/84 ,

που έχουν ως αντικείμενο αιτήσεις του Tribunal de grande instance του Verdun προς το Δικαστήριο , κατ’ εφαρμογή του άρθρου 177 της Συνθήκης EOK , με τις οποίες ζητείται , στο πλαίσιο των ποινικών δικών που εκκρεμούν ενώπιον του παραπέμποντος δικαστηρίου μεταξύ

Procureur de la Republique

και

Claude Chabaud ( υπόθεση 79/84 )

και

Jean-Louis Remy ( υπόθεση 80/84 ),

Αντικείμενο της υπόθεσης

η έκδοση προδικαστικών αποφάσεων ως προς την ερμηνεία των άρθρων 3 , 5 και 30 της Συνθήκης EOK ,

Σκεπτικό της απόφασης

1 Με δύο αποφάσεις της 9ης Μαρτίου 1984 , που περιήλθαν στο Δικαστήριο στις 22 Μαρτίου 1984 , το Tribunal de grande instance του Verdun-sur-Meuse υπέβαλε , δυνάμει του άρθρου 177 της Συνθήκης EOK , προδικαστικό ερώτημα — όμοιο και στις δύο υποθέσεις — ως προς την ερμηνεία των άρθρων 3 , 5 και 30 της Συνθήκης EOK , προκειμένου να εκτιμήσει αν συμβιβάζεται προς το κοινοτικό δίκαιο εθνική ρύθμιση επιβάλλουσα κατώτατη τιμή πωλήσεως των καυσίμων στον καταναλωτή .

2 Το ερώτημα αυτό ανέκυψε στο πλαίσιο ποινικών διώξεων που ασκήθηκαν κατά των Chabaud και Remy , διευθυντών κέντρων διανομής που περιλαμβάνουν και πρατήρια βενζίνης , κατηγορούμενων ότι προέβησαν στην πώληση καυσίμων σε τιμές κατώτερες από την κατώτατη τιμή που καθόριζε η ισχύουσα κατά τους μήνες Μάιο , Ιούνιο και Ιούλιο 1983 εθνική κανονιστική ρύθμιση .

3 Οι κατηγορούμενοι στην κύρια δίκη υποστήριξαν ότι το άρθρο 4 της υπουργικής απόφασης 82-13/A , της 29ης Απριλίου 1982 , περί λιανικής τιμής πωλήσεως των καυσίμων , στο οποίο στηρίζεται η επίμαχη κατώτατη τιμή , αντίκειται προς το κοινοτικό δίκαιο , και συγκεκριμένα προς τα άρθρα 3 , στοιχείο στ ), 5 και 30 της Συνθήκης EOK .

4 Υπό τις περιστάσεις αυτές , το εθνικό δικαστήριο έκρινε αναγκαίο να υποβάλει στο Δικαστήριο το ακόλουθο προδικαστικό ερώτημα :

« H από 29 Απριλίου 1982 απόφαση του Υπουργού Οικονομικών και του υπεύθυνου για την Ενέργεια Υπουργού της κυβέρνησης της Γαλλικής Δημοκρατίας , με την οποία απαγορεύεται η πώληση στη Γαλλία απλής βενζίνης και βενζίνης σούπερ σε τιμή κατώτερη από εκείνη που καθορίζεται περιοδικά με υπουργική απόφαση , είναι σύμφωνη ή αντιβαίνει προς τις διατάξεις των άρθρων 3 , 5 και 30 των άρθρων της Συνθήκης της Ρώμης της 25ης Μαρτίου 1957 ; »

5 Με την απόφαση της 29ης Ιανουαρίου 1985 ( στην υπόθεση 231/83 , Cullet , Συλλογή 1985 , σ . 315 ), το Δικαστήριο είχε ήδη την ευκαιρία να εξετάσει τα ίδια ζητήματα που είχαν ανακύψει στο πλαίσιο διαφοράς σχετικά με την εφαρμογή της ίδιας εθνικής κανονιστικής ρύθμισης . Οι λεπτομέρειες της εν λόγω κανονιστικής ρύθμισης εκτέθηκαν ενώπιον του Δικαστηρίου , το οποίο συναφώς στη συνέχεια προέβη στην ερμηνεία των ισχυουσών διατάξεων κοινοτικού δικαίου .

6 Τελικά , το Δικαστήριο έκρινε ότι :

— τα άρθρα 3 , στοιχείο στ ), και 5 της Συνθήκης EOK δεν αντιτίθενται σε εθνική κανονιστική ρύθμιση που προβλέπει τον καθορισμό από τις εθνικές αρχές κατώτατης λιανικής τιμής πωλήσεως των καυσίμων·

— το άρθρο 30 της Συνθήκης αντιτίθεται σε τέτοιας φύσεως κανονιστική ρύθμιση , όταν η κατώτατη τιμή καθορίζεται με αφετηρία μόνο τις τιμές παραλαβής από τα εγχώρια διυλιστήρια , αυτές δε οι τιμές παραλαβής συνδέονται με την ανώτατη τιμή , η οποία υπολογίζεται βάσει μόνο των τιμών κόστους των εγχώριων διυλιστηρίων σε περίπτωση κατά την οποία οι τιμές στις ευρωπαϊκές αγορές καυσίμων αποκλίνουν περισσότερο από 8 % από τις τελευταίες .

7 Επειδή δεν ανέκυψε στο πλαίσιο της υπό κρίση υπόθεσης κανένα νέο στοιχείο , για την απάντηση που πρέπει να δοθεί στο Tribunal de grande instance του Verdun-sur-Meuse , καθώς και για τους λόγους που υπαγόρευσαν τη συγκεκριμένη απάντηση , το Δικαστήριο παραπέμπει στο κείμενο της προαναφερθείσας απόφασης της 29ης Ιανουαρίου 1985 , αντίγραφο της οποίας επισυνάπτεται στην παρούσα απόφαση .

Απόφαση για τα δικαστικά έξοδα

Επί των δικαστικών εξόδων

8 Τα έξοδα στα οποία υποβλήθηκαν η γαλλική κυβέρνηση και η Επιτροπή , που κατέθεσαν παρατηρήσεις στο Δικαστήριο , δεν αποδίδονται .

Διατακτικό

Για τους λόγους αυτούς

ΤΟ ΔΙΚΑΣΤΗΡΙΟ ( τέταρτο τμήμα ),

κρίνοντας επί του ερωτήματος που του υπέβαλε με δύο αποφάσεις της 9ης Μαρτίου 1984 το Tribunal de grande instance του Verdun-sur-Meuse , αποφαίνεται :

1 ) Τα άρθρα 3 , στοιχείο στ ), και 5 της Συνθήκης EOK δεν αντιτίθενται σε εθνική κανονιστική ρύθμιση που προβλέπει τον καθορισμό από τις εθνικές αρχές κατώτατης τιμής λιανικής πωλήσεως των καυσίμων .

2 ) Το άρθρο 30 της Συνθήκης EOK αντιτίθεται σε τέτοιας φύσεως κανονιστική ρύθμιση , όταν η κατώτατη τιμή καθορίζεται με αφετηρία μόνο τις τιμές παραλαβής από τα εγχώρια διυλιστήρια , αυτές δε οι τιμές παραλαβής συνδέονται με την ανώτατη τιμή , η οποία υπολογίζεται βάσει μόνο των τιμών κόστους των εγχώριων διυλιστηρίων σε περίπτωση κατά την οποία οι τιμές στις ευρωπαϊκές αγορές καυσίμων αποκλίνουν περισσότερο από 8 % από τις τελευταίες .